ປະທານາທິບໍດີ ຂອງເກົາຫຼີໃຕ້ ຢ້ຽມຢາມຍີ່ປຸ່ນ
ບັນຫາຂ້າທາດ​ທາງ​ເພດຂອງ​ຜູ້ຍິງ​ເກົາຫລີ​ໃຕ້ ໃນ​ປາງສົງຄາມໂລກຄັ້ງທີ 2 ປົກ​ຄຸມ​ການຢ້ຽມຢາມຍີ່ປຸ່ນ ຂອງປະທານາທິບໍດີ​ເກົາຫລີ​ໃຕ້.
ປະທານາທິບໍດີເກົາຫລີໃຕ້ ກໍາລັງຢ້ຽມຢາມຍີ່ປຸ່ນຢູ່ເພື່ອທໍາການພົບປະສົນທະນາທີ່ຄາດ ກັນວ່າ ຈະເພັ່ງເລັງໃສ່ໂຄງການນີວເຄລຍຂອງເກົາຫລີເໜືອ, ຈີນ ແລະປັບປຸງການພົວພັນ ດ້ານການຄ້າ ຫາກແຕ່ວ່າ ເທົ່າທີ່ຜ່ານມາ ການຢ້ຽມຢາມ ໄດ້ຖືກປົກຄຸມໄປດ້ວຍບັນຫາ ກ່ຽວກັບຂ້າທາດທາງເພດ ປະທານາທິບໍດີເກົາຫລີໃຕ້ ທ່ານ ລີເມືອງບາກ ໄດ້ໄປເຖິງເມືອງ ໂອສະກາ ໃນວັນເສົາ ວານນີ້ ແລະໄດ້ພົບກັບນາຍົກລັດຖະມົນຕີ Yoshihiko Noda ໃນງານລ້ຽງອາຫານຄໍ່າ ທີ່ບໍ່ເປັນທາງການ ມີການຮຽກຮ້ອງທະວີຂຶ້ນເລື້ອຍໆ ຢູ່ໃນເກົາຫລີໃຕ້ ໃຫ້ຍີ່ປຸ່ນຈ່າຍຄ່າທົດແທນແກ່ຄອບຄົວ ຂອງຜູ້ຍິງເກົາຫລີໃຕ້ ທີ່ໄດ້ຖືກບັງຄັບໃຫ້ທໍາງານຢູ່ໂຮງໂສເພນີ ຊຶ່ງເອີ້ນກັນວ່າ ເປັນ “ຜູ້ຍິງໃຫ້ຄວາມສຸກສະບາຍ” ແກ່ທະຫານຍີ່ປຸ່ນ ໃນສະໄໝສົງຄາມໂລກຄັ້ງທີ 2 ໃນຕົ້ນອາທິດນີ້ ຊາວເກົາຫລີໃຕ້ ໄດ້ຕັ້ງຮູບປັ້ນອັນນຶ່ງຂຶ້ນ ຢູ່ຕໍ່ໜ້າສະຖານທູດຍີ່ປຸ່ນ ໃນ ນະຄອນຫລວງໂຊລ ເພື່ອເປັນທີ່ລະລຶກເຖິງພວກທີ່ເປັນຂ້າທາດທາງເພດດັ່ງກ່າວນັ້ນ ທ່ານ ລີ ຍັງຄາດວ່າ ຈະຍົກເອົາບັນຫານີ້ມາສົນທະນາກັບ ທ່ານ Noda ອົງການຂ່າວ Kyodo ຂອງຍີ່ປຸ່ນ ໄດ້ອ້າງຄໍາເວົ້າຂອງທ່ານທີ່ກ່າວວ່າ ບັນຫານີ້ “ສາມາດແກ້ໄຂເມື່ອໃດ ກໍໄດ້ ຖ້າຫາກຍີ່ປຸ່ນສະແດງວ່າຕົນມີຄວາມຈິງໃຈກວ່ານີ້ ” ຜູ້ນໍາທັງສອງຄົນຍັງຈະໄດ້ພົບປະກັນອີກ ໃນວັນອາທິດມື້ນີ້